度劍有日高永康以詩送行次韵
作者：洪咨夔
朝代：宋

paragraphs: 紫巖護川陝，號令賊膽寒。
客有屏山劉，萬甲胸中蟠。
石湖牧參井，遨頭黄金鞍。
亦有山陰陸，春風迸詩肝。
主翁西清老，羽扇元戎壇。
莫府若而人，眼底缺未完。
顧予書生耳，外强苦中乾。
從軍十年事，未有半策干。
征笳蘆葉脆，戍角梅花殘。
凄凉郾城月，想像李與韓。
獨鶴發深省，連雞激長嘆。
中原氣猶愴，眉作醉裏攢。
君詩遠寄似，語出秀可餐。
論事極痛快，得之夢魂安。
御蜀知有法，水曲鳴和鸞。